Súradnice: 42°08′34.1″S 24°45′04.4″V﻿ / ﻿42,142806°S 24,751222°V﻿ / 42.142806; 24.751222

**Rezidencia** (bulh. Резиденцията – *Rezidencijata*) sú ruiny antického komplexu budov, ktoré sa nachádzajú v centrálnej časti mesta Plovdiv v Plovdivskej oblasti v južnom Bulharsku. Kultúrna pamiatka národného významu v rámci komplexu plovdivského rímskeho fóra.

Lokalita
--------

Rezidencia leží v centrálnej časti mesta Plovdiv na námestí „Centralen" (bulh. площад „Централен" – *ploštad „Centralen"*, doslova *Centrálne námestie*). Je súčasťou východnej exponovanej časti filipopolského fóra.

Dejiny
------

Komplex bol postavený v prvej polovici 4. storočia počas panovania cisára Konštantína Veľkého, v čase keď Filipopolis zažíval novú etapu výstavby. Komplex počas svojej existencie prešiel niekoľkými rekonštrukciami. Predpokladá sa, že stavba existovala do 6. storočia.

Charakteristika
---------------

Ide o rozľahlý reprezentatívny komplex spojených neskoroantických budov. Poloha komplexu v blízkosti centrálneho mestského jadra naznačuje, že išlo o rezidenciu významného občana s významným postavením v správe mesta (či už z politického, náboženského, alebo administratívneho hľadiska). Je pravdepodobné, že sídlo malo predovšetkým obytné funkcie. Architektonická schéma komplexu však dáva dôvod predpokladať, že okrem funkcie bohatého sídla sa v ňom konali aj rôzne verejné stretnutia a podujatia.

Rezidencia pozostáva z niekoľkých budov s jasným funkčným účelom. Išlo o reprezentačnú budovu, obytnú budovu a správnu (hospodársku) budovu.

Budova s reprezentatívnou funkciou pozostávala z troch hlavných miestností a jednej pomocnej miestnosti umiestnených pozdĺž hlavnej osi budovy. Prvá centrálna miestnosť, ktorá slúžila na prijímanie návštev, sa vyznačovala bohato zdobenou mozaikovou podlahou o celkovej ploche cca 70 m². Zobrazenia na mozaikách sú geometrické (šesťuholníky, osemuholníky, kruhy) a figurálne (zobrazenia vtákov, ovocia a nádob). Reprezentatívnosť budovy bola definovaná nielen mozaikovými podlahami, ale aj starostlivo opracovaným povrchom stien v interiéri. Steny boli omietnuté jemnou omietkou v rôznych farbách (červenej, žltej a oranžovej), rôzne farebné diely tak vytvárali pravouhlé panely, na ktorých bola s najväčšou pravdepodobnosťou reliéfová výzdoba. Za touto prijímacou halou sa nachádzali dve miestnosti štvorcového pôdorysu pokrývajúce celú šírku budovy. Jedna z týchto miestností mala mozaikovú podlahu (mozaika v tejto miestnosti pozostávala z rastlinných a geometrických motívov), podlaha druhej miestnosti bola pokrytá vrstvou omietky. Za hlavnými miestnosťami nasledovala posledná menšia pomocná miestnosť zakončená na západnej strane exedrou.

V stenách budov komplexu sa našli potrubia, ktoré slúžili na vykurovanie budovy. V hospodárskej budovy komplexu boli v stenách objavené aj vertikálne položené hlinené rúry, ktoré zabezpečovali lepšiu cirkuláciu vzduchu.

Pri celej severnej fasáde komplexu sa nachádzala miestnosť vo forme portiku, otvoreného smerom na sever, čo komplexu dodávalo reprezentatívny vzhľad.

Na južnej strane komplexu sa nachádzal veľký bazén, pričom priestor okolo neho bol vydláždený hrubou vrstvou omietky, okrem dvoch miest na ktorých boli vyhĺbené studne.

Štatút a dôvod pamiatkovej ochrany
----------------------------------

Kategória: kultúrna pamiatka národného významu v rámci komplexu plovdivského rímskeho fóra

Rok zapísania na zoznam kultúrnych pamiatok: 1995

Dôvod udelenia štatútu: archeologická hodnota komplexu

Galéria
-------

* celkový pohľad na východnú časť plovdivského rímskeho fóra s Rezidencioucelkový pohľad na východnú časť plovdivského rímskeho fóra s Rezidenciou
* pohľad na komplex zo severupohľad na komplex zo severu
* pohľad na komplex z juhupohľad na komplex z juhu
* pohľad na komplex z východupohľad na komplex z východu
* pohľad na komplex z juhovýchodupohľad na komplex z juhovýchodu
* pohľad na komplex zo západupohľad na komplex zo západu
* severná časť komplexuseverná časť komplexu
* severná časť komplexuseverná časť komplexu
* centrálna časť komplexucentrálna časť komplexu
* južná časť komplexujužná časť komplexu

Referencie
----------

1. 1 2 3 4 5 6  KESIAKOVA, Elena; RAJČEV, Dimităr. Filipopol. Plovdiv : Izdatelska kăšta "Hermes". 2012. 106 s. ISBN 9789542611172. S. 59 – 63. (po bulharsky)
2. 1 2 3 4 5 6 7 8 9 10 11  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 429. (po bulharsky)
3. 1 2 3 4 5 6 7 8 9  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 341 s. ISBN 9789544915537. S. 21. (po bulharsky)
4. 1 2 3 4 5 6 7 8  KESIAKOVA, Elena; PIŽEV, Aleksandăr; ŠIVAČEV, Stefan; PETROVA, Neďalka. Kniga za Plovdiv. Plovdiv : Izdatelstvo „Poligraf". 1999. 264 s. ISBN 9549529274. S. 49 – 51. (po bulharsky)
5. 1 2 3 4 5 6 7 8 9 10 11 12 13   *Античният стадион на Филипопол - Античният Филипопол - Карта на Античния Филипопол - Резиденция* [online]. ancient-stadium-plovdiv.eu, [cit. 2023-04-30]. Dostupné online.
6. 1 2 3 4 5   *Министерство на културата на Република България* [online]. mc.government.bg, [cit. 2023-04-11]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Rezidencia (Filipopolis)**